SKRIFTLIG FORESPØRGSEL E-2295/01

af Christoph Konrad (PPE-DE) til Kommissionen

(31. juli 2001)

Om: Afbalanceret sammensætning af Gruppen for Erhvervspolitik

1. Hvilken målsætning forfølger Kommissionen med Gruppen for Erhvervspolitik, der er nedsat under Generaldirektoratet for Erhvervspolitik, og som påbegyndte sit arbejde den 11. juni 2001?

2. Hvordan begrunder Kommissionen, at kun fire af de 35 medlemmer af Gruppen for Erhvervspolitik kommer fra handelssektoren, skønt yderligere arbejds- og uddannelsespladser i Europa navnlig opstår i mindre og mellemstore virksomheder inden for handel og håndværk og i servicesektoren? Hvorfor er der ingen repræsentant fra den største handelsnation Tyskland? (Ser Kommissionen ingen generel ubalance i sammensætningen af denne gruppe, når man tænker på, at kun i alt fire medlemmer kommer fra Tyskland?)

3. Hvordan begrunder Kommissionen nedlæggelsen af Udvalget for Handel og Distribution i det tidligere Generaldirektorat XIX, i hvilket førende repræsentanter fra handels- og servicesektoren gav Kommissionen værdifuld rådgivning. Agter Kommissionen at genoplive dette udvalg?

Svar afgivet på Kommissionens vegne af af Erkki Liikanen

(21. september 2001)

Kommissions mål med Gruppen for Erhvervspolitik, der er nedsat under Generaldirektoratet for Erhvervspolitik, er at skabe mere åbenhed og øget effektivitet i erhvervspolitikken og at give den større strategisk betydning, når det gælder om at løfte de udfordringer, der ligger i den videnbaserede økonomi. Dette skal ske gennem høring af og drøftelser med fremtrædende eksperter fra virksomhederne og med repræsentanter fra medlemsstaterne. Det er på denne baggrund, Gruppen for Erhvervspolitisk blev nedsat. Gruppen består af to kamre, hvoraf det første består af repræsentanter for medlemsstaterne. Det andet kammer (erhvervskammeret) består af medlemmer udpeget af Kommissionen og påbegyndte sit arbejde den 11. juni 2001.

De 35 medlemmer af erhvervskammeret blev udvalgt på grundlag af en indkaldelse af ansøgninger(1), hvor Kommissionen også kunne tage hensyn til forslag fra erhvervsorganisationer eller fra medlemsstaterne. Kommissionen modtog 453 ansøgninger fra højt og tilstrækkeligt kvalificerede ansøgere. I alt blev ansøgningerne vedrørende de 35 pladser støttet af 800 sammenslutninger eller nationale organisationer. Der blev lagt meget stor vægt på at behandle alle ansøgninger retfærdigt, at registrere dem fuldstændigt og detaljeret og at gennemgå hver ansøgning efter objektive kriterier, hvor der i første række blev taget hensyn til ansøgerens personlige kvalifikationer og profil samt en god sektormæssig og geografisk spredning. Ud over Tyskland har også Frankrig og Det Forenede Kongerige 4 repræsentanter i kammeret, hvilket er maksimum. For at opnå en så god repræsentation af erhvervslivet som muligt har vi udvalgt repræsentanter for små og mellemstore virksomheder, store virksomheder, de liberale erhverv og de forskellige industri- og tjenesteydelsessektorer.

Gruppe for Erhvervspolitik blev oprettet af rationaliseringshensyn og for at fremme Kommissionens arbejde med god praksis og samordningen med medlemsstaterne. Til behandling af specifikke spørgsmål kan der på grundlag af et mandat nedsættes arbejdsgrupper. Kommissionen kan indbyde eksperter eller observatører til at deltage i arbejdet i gruppen, i dens afdelinger eller i arbejdsgrupper. Der er ikke planer om at genoplive Udvalget for Handel og Distribution under det tidligere Generaldirektorat XXIII, da denne gruppes arbejde er dækket af Gruppen for Erhvervspolitik.

(1) EFT C 326 af 17.11.2000.